b"\n_START_ARTICLE_\nManuel Costa-Pau i Garriga\n_START_SECTION_\nBiografia [cal\xc2\xa0citaci\xc3\xb3]\n_START_PARAGRAPH_\nA tres anys, en produir-se la reculada republicana (1939), creu\xc3\xa0 el Pirineu, cam\xc3\xad de l'exili, amb els pares i una germana, Rosa, futura pedagoga i autora de llibres escolars. Les presses del moment feren que el germ\xc3\xa0 mitj\xc3\xa0 Josep Costa-Pau, fundador de l'escola S\xc3\xbanion, romangu\xc3\xa9s amb els avis. La part de fam\xc3\xadlia que va poder marxar es va establir a Ceret._NEWLINE_De retorn de l'exili, havent estat sotm\xc3\xa8s el pare a expedient de depuraci\xc3\xb3 pel r\xc3\xa8gim franquista, va viure a Vilaju\xc3\xafga i Figueres, i li pertoc\xc3\xa0 de cr\xc3\xa9ixer dins l'autarquia. Ben d'hora, va militar en la represa c\xc3\xadvica i cultural de postguerra. Public\xc3\xa0 un primer llibre de poesia, Mont Perdut (1955) i l'any seg\xc3\xbcent fou el m\xc3\xa9s novell dels poetes part\xc3\xadcips de la primera Festa de la Poesia de Figueres, organitzada pel casino Menestral, junt amb Carles Fages de Climent, Jaume Maurici, Montserrat Vayreda i Maria dels \xc3\x80ngels Vayreda, Carme Guasch, Vicen\xc3\xa7 Burgues i Pilar Nierga. Contribu\xc3\xad a redactar fulls i opuscles subversius. Col\xc2\xb7labor\xc3\xa0 en la revista clandestina La Jirafa, que dirigia Rafael Borr\xc3\xa0s; particip\xc3\xa0 en Aula de Cultura, cercle universitari de debat, i fou assidu del seminari de teatre que dirigia \xc3\x80ngel Carmona. Interessat pel teatre d'agitaci\xc3\xb3 pol\xc3\xadtica, figur\xc3\xa0 en un elenc d'estudiants que el 1958 dugu\xc3\xa9 a terme a la facultat de Lletres i en diferents escoles professionals una lectura escenificada de L'excepci\xc3\xb3 i la regla, de Bertolt Brecht, en traducci\xc3\xb3 de Feliu Formosa, primera representaci\xc3\xb3 d'una pe\xc3\xa7a brechtiana dins l'espai comunicacional catal\xc3\xa0. Particip\xc3\xa0 en la coneguda representaci\xc3\xb3 d'Otel\xc2\xb7lo, de Shakespeare, dirigida per \xc3\x80ngel Carmona, que el p\xc3\xbablic no deix\xc3\xa0 acabar per la gosadia de la seva posada en escena (teatre Romea, Barcelona, 1970). _NEWLINE_Encara estudiant, treball\xc3\xa0 en les escoles San Pedro Ap\xc3\xb3stol i Liceo Santa Mar\xc3\xada, a Barcelona, on fund\xc3\xa0 despr\xc3\xa9s el col\xc2\xb7legi Pyrene (1960) en col\xc2\xb7laboraci\xc3\xb3 amb Pere Pau i Joan Feu Giralt. Conjumin\xc3\xa0 doc\xc3\xa8ncia, redacci\xc3\xb3 editorial i treball clandest\xc3\xad. Fou un dels introductors del catal\xc3\xa0 a l'escola, sota l'empara d'\xc3\x92mnium Cultural. El 1976 fou nomenat \xe2\x80\x94per la Delegaci\xc3\xb3 d'Ensenyament Catal\xc3\xa0 d'aquesta instituci\xc3\xb3\xe2\x80\x94 coordinador, amb Jordi Bo\xc3\xafl, de cursos de llengua i d'hist\xc3\xb2ria a la regi\xc3\xb3 de Girona i el 1977 entr\xc3\xa0 en el cos de professors de la Universitat Aut\xc3\xb2noma de Barcelona encarregat del reciclatge de catal\xc3\xa0 de mestres i llicenciats._NEWLINE_Dels anys 80 del segle XX en\xc3\xa7\xc3\xa0, ha compaginat la feina com a mestre amb la literatura, el periodisme i la tasca editorial. Ha estat finalista del premi de normalitzaci\xc3\xb3 ling\xc3\xbc\xc3\xadstica Adac (1991). Va intervenir en el m\xc3\xb3n del cinema com a actor en el film Amigogima (2002), de J. M. Nunes. Presid\xc3\xad la junta promotora del tercer Congr\xc3\xa9s de Cultura Catalana (1995-2003), que va recaptar un ample suport de particulars i entitats de tot el territori.  _NEWLINE_En el camp editorial, treball\xc3\xa0 en la redacci\xc3\xb3 de l'Enciclopedia Universal Espasa-Calpe; fou director de les edicions catalanes d'Alfaguara; director literari de Dima Ediciones; d'Edicions Ulisses, entitat incardinada dins el grup Planeta, i de Llibres de l'\xc3\x8dndex. El 1995, va crear l'editorial Llibres del Segle, que va dirigir fins a 2010, que es lliur\xc3\xa0 del tot a l'obra personal. _NEWLINE_Figura entre els pensadors contemporanis aplegats en Teories de Catalunya, de Francesc Roca (2000). Va ser ponent del simposi \xc2\xabPa\xc3\xafsos Catalans i Europa\xc2\xbb dins el programa del centenari de l'Institut d'Estudis Catalans (febrer de 2007). _NEWLINE_Casat amb Llu\xc3\xafsa Bea, mestra d'escola i xef professional, \xc3\xa9s pare de cinc fills: Roger (Roger Costa-Pau), poeta i editor; Consol i N\xc3\xbaria, fil\xc3\xb2logues; Marta i Mireia, titulades en filosofia i periodistes._NEWLINE_En l\xe2\x80\x99actualitat viu a Ga\xc3\xbcses, llogarret empordan\xc3\xa8s del vessant esquerre del Ter.\n_START_SECTION_\nPeriodisme\n_START_PARAGRAPH_\nEn el seguit dels anys, va escriure en opuscles i publicacions underground, i en La Jirafa, que dirigia Rafael Borr\xc3\xa0s, d'on sorg\xc3\xad el concepte \xc2\xabaltres catalans\xc2\xbb, formulat per Francesc Candel i desplegat te\xc3\xb2ricament per \xc3\x80ngel Carmona. Col\xc2\xb7labor\xc3\xa0 en El Correo Catal\xc3\xa1n, Telexpress, Telestel; en Pres\xc3\xa8ncia (primera \xc3\xa8poca); en Canig\xc3\xb3 (revista), Avui, El Punt. Col\xc2\xb7labor\xc3\xa0 amb composicions po\xc3\xa8tiques en Tramuntana (1963-66), que dirig\xc3\xad Narc\xc3\xads Pijoan. Cofund\xc3\xa0 i dirig\xc3\xad la revista Mot d'Obra, el n\xc3\xbamero 2 de la qual fou segrestat per la policia espanyola en l'avinentesa de l'\xc2\xaboperaci\xc3\xb3 Garz\xc3\xb3n\xc2\xbb (1992) contra la milit\xc3\xa0ncia socialista d'alliberament nacional. Ha dirigit Lletres a Plom fins a 2010."